Απόφαση του Συμβουλίου

της 12ης Μαρτίου 2001

με την οποία εξουσιοδοτείται η Ομοσπονδιακή Δημοκρατία της Γερμανίας να εφαρμόσει διαφοροποιημένο συντελεστή ειδικού φόρου κατανάλωσης σε ορισμένα πετρελαιοειδή, που χρησιμοποιούνται για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(2001/225/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να εξουσιοδοτήσει ένα κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης που επιβάλλονται στα πετρελαιοειδή, για λόγους ειδικής πολιτικής.

(2) Οι γερμανικές αρχές ενημέρωσαν την Επιτροπή ότι, την 1η Ιανουαρίου 2000, τέθηκε σε ισχύ ένας νέος νόμος σχετικά με τη συνέχιση της αναμόρφωσης του φόρου περιβάλλοντος, που προβλέπει διαφοροποιημένα επίπεδα ειδικών φόρων κατανάλωσης για τα καύσιμα ανάλογα με την περιεκτικότητά τους σε θείο.

(3) Ο νέος νόμος προβλέπει αύξηση, από την 1η Νοεμβρίου 2001, του ειδικού φόρου κατανάλωσης που επιβάλλεται στη βενζίνη και το πετρέλαιο ντήζελ για κινητήρες με περιεκτικότητα σε θείο υψηλότερη των 50 ppm (μέρη ανά εκατομμύριο) κατά 3 pfennig το λίτρο· η εφαρμογή αυτού του αυξημένου φόρου κατανάλωσης θα επεκταθεί, από την 1η Ιανουαρίου 2003, στα καύσιμα με περιεκτικότητα σε θείο άνω των 10 ppm.

(4) Οι γερμανικές αρχές ζήτησαν από το Συμβούλιο την άδεια να εφαρμόσουν τον διαφοροποιημένο συντελεστή του ειδικού φόρου κατανάλωσης. Το Συμβούλιο επέτρεψε στις γερμανικές αρχές να εφαρμόσουν διαφοροποιημένο συντελεστή ειδικού φόρου κατανάλωσης για τα καύσιμα με περιεκτικότητα σε θείο που δεν υπερβαίνει τα 50 ppm από την 1η Νοεμβρίου 2001 μέχρι τις 31 Δεκεμβρίου 2002.

(5) Η Επιτροπή και τα κράτη μέλη θεωρούν ότι, βάσει των επί του παρόντος διαθέσιμων πληροφοριών, δεν υπάρχει καμία ένδειξη ότι η επέκταση της εφαρμογής διαφοροποιημένου συντελεστή φόρου κατανάλωσης στα καύσιμα με μέγιστη περιεκτικότητα σε θείο 10 ppm θα μπορούσε να προκαλέσει στρεβλώσεις του ανταγωνισμού ή να εμποδίσει τη λειτουργία της εσωτερικής αγοράς.

(6) Η παρούσα απόφαση δεν θίγει το αποτέλεσμα ενδεχόμενων διαδικασιών για κρατικές ενισχύσεις, οι οποίες θα μπορούσαν να κινηθούν βάσει των άρθρων 87 και 88 της συνθήκης(2).

(7) Η Επιτροπή επανεξετάζει περιοδικά αυτές τις απαλλαγές και μειώσεις προκειμένου να ελέγχει κατά πόσο στρεβλώνουν τον ανταγωνισμό και εάν συμβιβάζονται με τη λειτουργία της εσωτερικής αγοράς ή την κοινοτική πολιτική για την προστασία του περιβάλλοντος.

(8) Η Ομοσπονδιακή Δημοκρατία της Γερμανίας ζήτησε την άδεια να εφαρμόσει, από την 1η Ιανουαρίου 2003, στα καύσιμα με μέγιστη περιεκτικότητα σε θείο 10 ppm, ειδικό φόρο κατανάλωσης μικρότερο κατά 3 pfennigs ανά λίτρο από τον φόρο που επιβάλλει στα καύσιμα με υψηλότερη περιεκτικότητα σε θείο.

(9) Το Συμβούλιο πρέπει να επανεξετάσει την παρούσα απόφαση, βάσει πρότασης της Επιτροπής, πριν από τις 31 Δεκεμβρίου 2005, ημερομηνία λήξης της άδειας που χορηγείται με την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, η Ομοσπονδιακή Δημοκρατία της Γερμανίας εξουσιοδοτείται να εφαρμόσει, από την 1η Ιανουαρίου 2003 μέχρι τις 31 Δεκεμβρίου 2005, διαφοροποιημένο συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο 10 ppm (μέρη ανά εκατομμύριο), εφόσον ο εν λόγω διαφοροποιημένος συντελεστής είναι σύμφωνος με τις υποχρεώσεις που καθορίζονται στην οδηγία 92/82/EΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(3), και ιδίως με τους ελάχιστους συντελεστές που προβλέπονται στα άρθρα 4 και 5.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 12 Μαρτίου 2001.

Για το Συμβούλιο

Ο Πρόεδρος

B. Ringholm

(1) ΕΕ L 316 της 31.10.1992, σ. 12· οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

(2) Απόφαση της Επιτροπής της 15.2.2000· υπόθεση N/575/99 για κρατική ενίσχυση, Γερμανία, "Ökosteuer".

(3) ΕΕ L 316 της 31.10.1992, σ. 19· οδηγία όπως τροποποιήθηκε από την οδηγία 94/74/ΕΚ.